Meistrite liiga avang: staarid särasid ja võrgud sahisesid, aga üllatusi nappis, pinget samuti - Sport, Jalgpall - Postimees.ee
Meistrite liiga avang: staarid särasid ja võrgud sahisesid, aga üllatusi nappis, pinget samuti
5 põnevat statistikakildu!
14. september 2017 18:05
Esiteks – superstaarid särasid. Maailma kolm kuulsaimat, kallimat ja rikkaimat jalgpallurit said kõik nobedasti punni eest. Cristiano Ronaldol (Madridi Real) kulus väravani jõudmiseks 12, Neymaril (Pariis Saint-Germain) 19 ja Lionel Messil 45 minutit. Ronaldo ja Messi lisasid hiljem ka teise tabamuse, Neymar keskendus kaaslaste assisteerimisele. Kohe avamängus said jala valgeks ka teiste tippklubide esiründajad – Robert Lewandowski (Müncheni Bayern), Romelu Lukaku (Manchester United) ja Sergio Agüero (Manchester City).
Mainitud superstaaride tööandjateks olevat kuute klubi peeti enne Meistrite liiga hooaja algust kõige tõenäolisemateks võitjateks ning avavoor tõestas, et kõik on raskeks teekonnaks valmis, sest kirja saadi vähemalt kolmeväravaline võit. Alagrupist edasipääs ei tohiks neist kellegi jaoks probleemiks kujuneda.
Chelsea purustas 6:0 Qarabagi (Aserbaidžaan), Manchester United probleemideta 3:0 FC Baseli (Šveits), Manchester City võõrsil 4:0 Rotterdami Feyenoordi (Holland) ning Tottenham kodus 3:1 Dortmundi Borussia. Inglismaa klubid kogusid 15-st võimalikust 13 punkti ehk 86,6%.
Eurosarju aastaid valitsenud Hispaania nelja klubi saldo oli 8 punkti 12-st ehk 66% võimalikest. Saksamaa kolmel esindajal 4 punkti 9-st ehk kõigest 44%. Inglismaa klubide vägevat hooaega on siiski vara ennustada, sest kui punkte kaotanud Hispaania klubid – Madridi Atletico ja Sevilla – mängisid võõrsil tugeva vastasega (vastavalt AS Roma ja Liverpooliga), siis Inglismaa klubide neljast võidust saab saavutuseks nimetada vaid Tottenhami oma. Chelsea, Man City ja Man United võtsid kohustuslikud punktid.
Antud tulemuste valguses on keeruline vastu vaielda järgmisest hooajast kehtima hakkavale muudatusele, mille kohaselt saavad suuremad jalgpalliriigid Meistrite liiga alagrupiturniirile rohkem kohti ja väikeriikide esindatus väheneb. Kuidagi tuleb ju võistluse sügisese faasi sportlikku pinget suurendada, sest praegu pole see kindlasti piisav – liiga paljude alagrupikohtumiste võitja on teada juba enne avavilet, sest raha maksab.
See oleks Euroopa jalgpalli üldise arengu vaatepunktist väga oluline. Koondiste jalgpallis on Euroopas õnnestunud nõrgemad tugevamatele järele aidata – Luksemburg viigistas äsja Prantsusmaaga, Andorra alistas juunis Ungari, Fääri saared nopivad üha sagedamini punkte. Klubide lõikes on see keerulisem, sest nii suurem kohtumiste kui ka treenerite-mängijate kontakttundide arv vähendab juhuse osakaalu. Aga vastav eesmärk on ühtaegu nii üllas kui ka kasulik, sest nagu näitab viimastel aastatel suurenenud huvi koondiste valiksarjade vastu – pingelise jalgpallivõistluse jaoks leidub alati publik.
Meistrite liiga 1. voor
A-alagrupp: Manchester United - FC Basel 3:0, Lissaboni Benfica - Moskva CSKA 1:2.
B-alagrupp: Glasgow Celtic - Pariis Saint-Germain 0:5, Müncheni Bayern - Brüsseli Anderlecht 3:0.
C-alagrupp: Londoni Chelsea - Qarabag 6:0, AS Roma - Madridi Atletico 0:0.
D-alagrupp: FC Barcelona - Torino Juventus 3:0, Piraeuse Olympiacos - Lissaboni Sporting 2:3.
E-alagrupp: Maribor - Moskva Spartak 1:1, Liverpool - Sevilla 2:2.
F-alagrupp: Manchester City - Rotterdami Feyenoord 4:0, Donetski Šahtar - Napoli 2:1.
G-alagrupp: FC Porto - Istanbuli Besiktas 1:3, RB Leipzig - AS Monaco 1:1.
H-alagrupp: Madridi Real - Nicosia Apoel 3:0, Tottenham Hotspur - Dortmundi Borussia 3:1.
2 klubi said avavoorus kirja oma ajaloo põrmustavaima eurosarjakaotuse - Rotterdami Feyenoord jäi 0:4 alla Manchester City'le ja Glasgow Celtic 0:5 Pariis Saint-Germainile.
Cristiano Ronaldo glasgow celtic lionel messi liverpool london chelsea manchester city manchester united meistrite liiga moskva cska moskva spartak münchen bayern neymar robert lewandowski tottenham hotspur